Casele modulare sunt la mare căutare în ultimul timp, ca urmare a scumpirilor imobilelor.
Unii români optează pentru o casă modulară ca să o transforme în casă de vacanţă, alţii o aleg chiar pentru a locui zilnic acolo.
Experţii imobiliari atrag atenția că finisajele şi racordarea la utilităţi pot da peste cap calculele iniţiale.
Finisajele alese, dar şi branşarea la utilităţi sunt cele care determină, de fapt, valoarea reală a unei case. Preţul la roşu este stabilit în funcţie de structură şi suprafaţă.
Dacă vrei să cumperi o casă modulară cu suprafața construită de 53 de mp, aceasta poate ajunge să coste aproximativ 33.000 de euro plus TVA.
„Putem pleca de la un minim de 5-6 mii pentru un container standard și putem să ajungem la 150-200 de mii, în funcție de finisajele pe care le alege fiecare.”, a precizat un agent de vânzări de case modulare, la Antena 3 CNN.
Conform unor statistici, sunt două tipuri de clienţi care aleg să achiziționese astfel de case. Și anume, clienții care vor să își construiască o locuință și au posibilități mai restrânse, și cei care vor să își facă o casă la țară.
Pentru început, trebuie să fim atenţi la toată descrierea proiectului, la ce ne oferă şi de ce mai avem nevoie. Experții mai spun că avantajul unei astfel de locuinţe este timpul scurt în care se construieşte. Dacă te grăbești să ai propria casă, trebuie să știi că o casă modulară poate fi gata în aproximativ trei luni.